同客飲涪州薛使君佚老亭
作者：劉敞
朝代：宋

paragraphs: 百尺井底泉，激輪乍飛流。
潺湲入庭戶，宛轉如奔虬。
主人三署郎，持節西南州。
棄之臥故里，富貴安足留。
郤埽長閉門，贏餘非所求。
客來坐林下，樽酒相獻酬。
未嘗語朝市，餘事良悠悠。
乃知獨往意，不必山林幽。
衣冠多雋才，繼踵公與侯。
誰能懸其車，五十未白頭。
嗟嗟賢大夫，此風可鎮浮。
爲問三輔間，何如馬少遊。